SKRIFTLIG FORESPØRGSEL E-2594/01

af Erik Meijer (GUE/NGL) til Kommissionen

(26. september 2001)

Om: Propaganda fra et medlem af Kommissionen med det formål at erstatte den i Europa opståede model for kapitalisme med den amerikanske model

1. Har Kommissionen taget udtalelserne fra sit medlem Bolkestein den 8. september 2001 under Ambrosetti Annual Forum om Intelligence 2001 on the world, on Europe, on Italy i Cernobbio (Comosøen, Italien) til efterretning, hvori det hedder, at den siden et halvt århundrede for Vesteuropa karakteristiske sociale velfærdsstat også kaldet Rhinlandsmodellen efter de enkelte medlemsstaters tab af beføjelser til at regulere deres økonomi ved hjælp af monetære midler, skal erstattes af en hård og kold kapitalisme efter amerikansk model, hvor gevinsten for aktionærerne er mere vigtig end sikring af beskæftigelsen, at Europa-Parlamentet og fagforeningerne er konservative, og at tilbundsgående liberalisering er nødvendig inden for energi, transport og postvæsen?

2. Deler Kommissionen Bolkesteins opfattelse, at aftalerne under topmødet i Lissabon i marts 2000 ikke er forenelige med bibeholdelsen af Rhinlandsmodellen?

3. Er Kommissionen klar over, at der i de forløbne år netop i De Forenede Stater i stigende grad er fremkommet indvendinger mod den der fremherskende model, og at disse indvendinger på delstats- og byniveau bevirker flere indgreb fra myndighedernes side inden for energiforsyning og offentlig transport?

4. Hvordan bedømmer Kommissionen den kendsgerning, at Rhinlandsmodellen i Europa allerede er stærkt svækket som følge af virksomhedsnedlæggelser, virksomhedsforskydninger, stigende indkomstforskelle, nedgang i kollektive indretninger, pensionsbegrænsninger, kontrakter uden opsigelsesvarsel, større risiko for arbejdsløshedsperioder, indkomstnedsættelse ved tiltrædelse af et nyt job og et stigende antal arbejdsuegnede?

5. Er Kommissionen rede til at beskytte det, der endnu er tilbage af den i det tyvende århundrede i Europa opståede ligeværdighed og medbestemmelse for alle mennesker, der bl.a. kommer til udtryk i en begrænsning af indkomstforskelle, et for enhver tilgængeligt tilbud om undervisning og sundhedsforsorg og fagbevægelsens position som samtalepartner for stat og virksomheder, mod den fortsatte fremtrængen af den amerikanske junglemodel, der i praksis ud over høje indkomster til få navnlig resulterer i husvilde, tiggere og indsatte?

6. Er Kommissionen rede til offentligt at distancere sig fra Bolkesteins udtalelse og præcisere, hvilke værdier EU ønsker at forsvare over for det amerikanske system?

Svar afgivet på Kommissionens vegne af Frederik Bolkestein

(12. november 2001)

1. Kommissionen er blevet orienteret om den tale, kommissæren med ansvar for det indre marked holdt den 8. september 2001 ved Ambrosetti Annual Forum, hvor han kom ind på de mikroøkonomiske strukturændringer for de kommende år og konklusionerne af Det Europæiske Råd i Lissabon i marts 2000.

2. EU har et meget klart strategisk mål. Stats- og regeringscheferne fastsatte det overordnede mål på Det Europæiske Råd i Lissabon i marts 2000. Målet er, at EU i løbet af de næste ti år skal blive den mest konkurrencedygtige og dynamiske videnbaserede økonomi i verden, en økonomi, der kan skabe en holdbar økonomisk vækst med flere og bedre job og større social samhørighed.

Dette strategiske mål vidner om den store betydning, EU tillægger det dynamiske positive samspil mellem økonomiske, beskæftigelsesmæssige og sociale politikker. Kommissionen er fuldt opsat på at arbejde hen imod dette mål.

Det fremgår af den social- og arbejdsmarkedspolitiske dagsorden, dvs. køreplanen for social- og arbejdsmarkedspolitikken frem til 2005. Kommissionen har gjort det meget klart, at en moderne og forbedret europæisk samfundsmodel er helt afgørende for at kunne sætte skub i jobskabelsen og dermed opnå en høj beskæftigelse og for at kunne bekæmpe social udstødelse og forbedre den sociale sikring. I den forstand er social- og arbejdsmarkedspolitikken en produktiv faktor, som på én gang fremmer erhvervslivets ydeevne og bidrager til at nå det fastsatte mål, dvs. solidaritet og social retfærdighed.

Arbejdsmarkedets parter spiller en central rolle i den forbindelse. Kommissionen har gjort det klart, at den ønsker at anspore arbejdsmarkedets parter til at tage fuld del i denne moderniseringsproces. Den mener, at det i overensstemmelse med EF-traktatens artikel 138 og 139 (tidl. artikel 118 A og 118 B) primært er gennem dialogen og forhandlingerne mellem arbejdsmarkedets parter, der skal findes konkrete svar på de udfordringer, Europa står overfor på de sagsområder, der falder ind under arbejdsmarkedets parter.

3. Kommissionen er klar over, at der i USA helt som i EU er en meget afbalanceret offentlig debat for at sikre offentlige tjenester. Kommissionen lægger som foreskrevet i EF-traktaten vægt på forsyningspligtydelser og henviser til det dokument, den vedtog på mødet den 17. oktober 2001, og som bygger på en tidligere meddelelse fra Kommissionen om dette vigtige emne(1).

4. Kommissionen mener, at Lissabon-konklusionerne er den bedste model, når det gælder om at fastholde europæisk økonomi i en dynamisk og moderne udvikling. Nærmere bestemt vil en tidssvarende modernisering og passende hensyntagen til de nye betingelser styrke europæisk økonomi. Kommissionen er ikke bekendt med nogen nedsættelse af den sociale beskyttelse eller pensionsbegrænsninger.

5. USA har den højeste gennemsnitlige levestandard målt i bruttonationalprodukt (BNP) pr. indbygger. USA's og EU's relative placering i denne henseende har længe været rimeligt stabil(2), dog med et vist forspring til USA i anden halvdel af 1990'erne. Efter alt at dømme har USA klaret sig bedst med hensyn til økonomisk velstand og beskæftigelse, i hvert fald samlet set. Der er dog blevet rejst spørgsmål om den sociale samhørighed i forbindelse med den amerikanske model. Lissabon-konklusionerne bør ses i dette lys.

6. Kommissionen støtter fuldt ud Lissabon-konklusionerne.

(1) KOM(2000) 580 endelig udg.

(2) Se rapporten om gennemførelsen af de overordnede økonomiske retningslinjer for 2000, KOM(2001) 105 endelig udg.